****

**Február 22.: Bűncselekmények áldozatainak világnapja**



1990. február 22-én tette közzé az Európai Tanács a bűncselekmények áldozatainak chartáját, és ez a nap azóta a kontinens számos országában az áldozatok napja. Magyarországon a Fehér Gyűrű Közhasznú Egyesület kezdeményezésére 1993. óta tartják számon.

A rendőrség áldozatvédelmi feladatainak végrehajtása érdekében a megyei rendőr-főkapitányságokon, városi rendőrkapitányságokon és rendőrőrsökön áldozatvédelmi referensek állnak az áldozatok rendelkezésére.

A megyei és a helyi szervek bűnmegelőzési egységeinek áldozatvédelmi referensei a napi munkatevékenységük részeként folyamatosan nyomon követik a bűnügyi helyzet alakulását, a hatóság tudomására jutott bűncselekmények esetében a jellemző elkövetői- és áldozati magatartásokat. Fő feladatuk a megelőző intézkedések megtétele mellett a tanácsadás, az információszolgáltatás, felvilágosítás a segítséget nyújtó állami és civil szervezetek elérhetőségéről.

A **bűncselekmény áldozata nem csak a bűncselekmény közvetlen sértettje**, hanem olyan személy is, aki bizonyíthatóan a bűncselekmény közvetlen következtében szenvedett sérelmet. Sérelemnek tekintendő a testi vagy lelki sérülés, és az érzelmi megrázkódtatás és olyan vagyoni kár, amely a bűncselekménnyel ok-okozati összefüggésben áll. A bűncselekmények áldozataival a rendőrség és a civil áldozatvédő irodák folyamatos kapcsolatot tartanak, lényegében az áldozattá válás kezdeti szakaszától a vizsgálati munka befejezéséig. Általános célul kell kitűznünk, hogy segítsük az áldozatot abban, hogy lelkiállapota megnyugodjon és ezáltal képes legyen helyzetének reális mérlegelésére.

Az áldozattá válás szempontjából az egyik legveszélyeztetettebb korcsoport a gyermek- és fiatalkorú lakosság, azaz a 18 év alattiak. Az áldozattá válásuk okaként jelölhetjük meg az elkövetővel – többnyire szülő, családtag – szembeni kiszolgáltatottságot, az életvitelből adódó veszélyeztetettséget, védekezésre, illetve akaratnyilvánításra képtelen állapotot, a kortársak negatív befolyásoló hatását. Az elmúlt évek tekintetében folyamatosan terjed és erősödik az iskolai erőszak, amely áldozati körként már nem csak a fiatalokat, hanem pedagógusokat, szülőket, hozzátartozókat is érint. Az agresszivitás mértéke egyre nagyobb.

Az áldozattá válás szempontjából a másik legveszélyeztetettebb korcsoport a  60 év feletti korosztály. Az időskorúak sérelmére elkövetett deliktumok legnagyobb része még mindig vagyon elleni bűncselekmény. Legjellemzőbbek a sérelmükre elkövetett besurranásos, trükkös, betöréses, és zseblopások, trükkös csalások, rablások, e mellett azonban egyre gyakrabban tapasztaljuk, hogy a családon belüli erőszak kiterjed az idős szülőkre, nagyszülőkre is.

A bűncselekmények áldozatainak segítéséről és az állami kárenyhítésről szóló 2005. évi CXXXV. törvény (Ást.) alapján bármely bűncselekmény vagy tulajdon elleni szabálysértés közvetlen vagy közvetett sértettje, valamint az a természetes személy, aki a bűncselekmény vagy tulajdon elleni szabálysértés közvetlen következményeként hátrányt, különösen testi vagy lelki sérülést, érzelmi megrázkódtatást, illetve vagyon kárt szenvedett el térítésmentesen kérheti az **Áldozatsegítő Szolgálat** segítségét.



Amennyiben áldozattá vált, hívja az éjjel-nappal **ingyenesen** elérhető **06-80-225-225** telefonszámot, vagy keresse közvetlenül bármelyik, az Önhöz legközelebbi kormányhivatal Áldozatsegítő Szolgálatát.

**Ügyfélfogadás**

hétfő: 8:00-12:00

kedd: 8:00-12:00

szerda: 8:00-15:00

csütörtök: 8:00-12:00

péntek: nincs

**Elérhetőség**

**Szabolcs-Szatmár-Bereg Megyei Kormányhivatal**

Gyámügyi és Igazságügyi Főosztály

Igazságügyi Osztály

4400 Nyíregyháza, Kereszt utca 9.

Telefon: 42/896-102

42/597-679

A munkatársak az eset körülményei alapján már telefonon tájékoztatást adnak arról, hogy milyen iratokra, igazolásokra lehet szükség az ügyintézéshez, az Áldozatsegítő Szolgálat támogatásainak igénybevételéhez.

****

További információ elérhető:

[**https://igazsagugyiinformaciok.kormany.hu/aldozatsegito-szolgalat**](https://igazsagugyiinformaciok.kormany.hu/aldozatsegito-szolgalat)

**http://www.kormanyhivatal.hu/hu/aldozatsegito-szolgalat-at**

**Bűnmegelőzési tanácsokért vagy bármely információval kapcsolatban forduljon hozzánk bizalommal az impresszumban található elérhetőségeken:**

**Hozzájárulásunkat adjuk ahhoz, hogy Kedves Olvasónk a Hírlevél tartalmát**

**részben, vagy egészben szabadon felhasználhatják, a célcsoportok felé eljuttassák.**

**Kérjük azonban, hogy a terjesztés során hivatkozzanak arra, hogy a Hírlevelet a Szabolcs-Szatmár-Bereg Megyei Rendőr-főkapitányság Bűnmegelőzési Osztálya készítette.**